Suomen talous on tänä vuonna merkittävästi aiemmin ennakoitua alijäämäisempi, vahvistaa valtiovarainministeriö äsken julkistetusssa lisätalousarviossaan.

Ministeriö alentaa arviotaan valtion verotuloista noin 0,9 miljardilla eurolla. Näin ollen lisätalousarvioesitys kasvattaa valtion nettolainanoton tarvetta noin 1,2 miljardilla viime kevään lisätalousarviosta. Valtio velkaantuu vuonna 2013 noin yhdeksän miljardia euroa.

Valtionvelan määrän arvioidaan olevan noin 93 miljardia euroa vuoden 2013 lopussa.

Etenkin ansio- ja pääomatuloverot sekä arvonlisävero ovat pettymys valtiovarainministeriölle. Ansio- ja pääomatuloverot tuottavat ennusteen mukaan 434 miljoonaa euroa vähemmän ja arvonlisävero noin 372 miljoonaa euroa vähemmän kuin vielä keväällä ennakoitiin. Alv-ennusteen lasku kertoo kotimaisen kulutuksen vähenemisestä, mikä on huolestuttava merkki viennin tökkiessä.

Elvytys: Helsinki-Vantaan laajennukseen 200 miljoonaa euroa

Helsingin Sanomat osasi kertoa jo torstaina VM:n uudesta arviosta. Valtiovarainministeri Jutta Urpilainen puolestaan paljasti torstaina osan ehdotetuista elvytystoimista, jotka nyt vahvistaan ministeriön lisätalousarviossa.

VM ehdottaa lentokenttäyhtiö Finavia Oyj:n oman pääoman vahvistamiseen 200 miljoonaa euroa. Tarkoituksena on näin saada käyntiin Suomen taloudelle merkittävän Helsinki-Vantaan lentoaseman laajentamishanke, jonka arvioidaan ”luovan merkittävästi uusia työpaikkoja sekä rakentamisaikana että investoinnin valmistuttua”.

Lisäksi tuetaan tietöitä ja homekoulujen korjauksia. Perusväylänpitoon ehdotetaan 25 miljoonaa euroa teiden ja ratojen siltojen kunnostamisen aikaistamiseen. Sosiaali- ja terveydenhuollon rakennusten homekorjaushankkeisiin ehdotetaan uutta 15 miljoonan euron määrärahaa. Lisäksi oppilaitosten ja päiväkotien homekorjaushankkeisiin ehdotetaan kohdennettavaksi 35 miljoonaa euroa.

Rakennusalan työllisyyden edistämiseksi otetaan käyttöön määräaikainen asuinrakennusten korjaamisen käynnistysavustus, joka kohdennetaan ensisijaisesti lähiöiden asuinrakennusten perusparantamiseen. Avustuksiin on tarkoitus osoittaa 15 miljoonaa euroa vuonna 2013.

VM:n mukaan lisätalousarvioesitys elvytystoimenpiteiden tavoitteena on synnyttää noin 7400 henkilötyövuotta vuosina 2013–2014, ja yli 9000 henkilötyövuotta kaudella 2015–2018.